Im easchtn Joa mid am Millionenvatrog hods da Vanek zwoa zum easchtn Moi in seina Karriere in da NHL ned ins Playoff gschofft, hod owa wia im oa davoa olle Spüile im Grundduachgaung absolviad und am 12. Februa 2008 ois easchta Östareicha in da Liga an Hattrick gschossn. Im Rest vu da Saison san nu drei weidare Hattricks dazua kemma und außadem sei hundatsts Goi in da Liga. Seine 36 Goi, de 19 Goi in Üwazoih und seine 9 Siegestoare woan wieda da beste Weat vu de Sabres.